
Előterjesztés
a Közgyűlés részére
Tisztelt Közgyűlés!
A Vígszínház Nonprofit Kft. 2013. évi fenntartói támogatása Budapest Főváros Önkormányzatának 2013. évi összevont költségvetéséről szóló 21/2013. (III.20.) Főv. Kgy. számú rendeletben foglaltak szerint  930.000 eFt. 
A Fővárosi Önkormányzat és a Vígszínház Nonprofit Kft. között megkötött Fenntartói Megállapodás alapján a támogatási összeg átutalására negyedévenként egyenlő részletben, a naptári negyedév első hónapjának 5. napjáig kerülhet  sor. 

Ennek megfelelően 2013. január 5-én 232.500 eFt, 2013. április 5-én további 232.500 eFt támogatás került átutalásra a Színház számlájára.	

A Vígszínház Nonprofit Kft. vezetője írásban jelezte a Főpolgármesteri Hivatal számára, hogy a Fővárosi Önkormányzat és a Vígszínház között 2012. október 26-án megkötött Fenntartói Megállapodásban foglalt ütemezéstől eltérően, a Vígszínház Nonprofit Kft. számára jóváhagyott 2013. évi támogatási előirányzat terhére, a III. negyedévi támogatással egyidőben, egyszeri jelleggel, soron kívüli  120.000 eFt előrehozott támogatás biztosítását kér (1. számú melléklet).

A 2013-a év folyamán több olyan tényező merül fel a Vígszínház Nonprofit Kft. gazdálkodásában, mely ideiglenes likviditási problémát okoz  a III-IV. negyedévben. A Színház Felügyelő Bizottsága által jóváhagyott - negyedéves bontásban elkészített -  likviditási tervében (2. számú melléklet) a megjelölt időszakra 85.000 eFt és 107.000 eFt között mozgó forráshiányt prognosztizál.


A legfontosabb tényező ebben, hogy a Színház által befogadható TAO (társasági adó) támogatás  jelentős része ez évben is előreláthatóan csak az év végén lesz realizálható (döntő mértékben december hónapban), viszont a Színház kiadásai (bér, járulék, közüzemi díjak stb.) folyamatosan jelentkeznek.  2013. júniusában a BFVK Zrt. számára fizetendő bérleti díj  időarányos összege (bruttó 223.000 eFt) is esedékessé válik. 

A Színház jelenlegi ideiglenes  likviditási problémája – egyszeri jellegű előrehozott támogatás biztosítása hiányában – komoly nehézséget jelent az új évad elindításában, valamint a közbeszerzési eljárásban kötött szerződésekben foglalt fizetési ütemezések betartásában.  

(Az elmúlt év hasonló időszakában a Színház 150.000 eFt előrehozott támogatás biztosítását kérte, melyről a Fővárosi Közgyűlés  1284/2012. (VI.20.) Főv. Kgy számú határozatával döntött.)

Kérem a T. Közgyűlést, a következő határozati javaslat elfogadására a Vígszínház Nonprofit Kft. működőképessége fenntartása érdekében. 


















Határozati javaslat
A Fővárosi Közgyűlés úgy dönt, hogy:

A Vígszínház Nonprofit Kft. részére 120.000 eFt egyszeri, rendkívüli, előrehozott támogatási előleget biztosít úgy, hogy a 2013. október 5-ig esedékes támogatási összegből az előleg visszavonásra kerül. Egyben felkéri a Főpolgármestert a 120.000 eFt rendkívüli, előrehozott támogatási előleg  Vígszínház Nonprofit Kft. részére történő átutalására.

határidő:	2013. július 5.
felelős: 	Tarlós István főpolgármester

Határozathozatal módja:
A határozathozatalhoz egyszerű szótöbbség szükséges.

